CELEX ID: 32010R0750
Publication Date: 2010-08-07

Document:
KOMISIJOS REGLAMENTAS (ES) Nr. 750/2010
2010 m. liepos 7 d.
kuriuo iš dalies keičiami Europos Parlamento ir Tarybos reglamento (EB) Nr. 396/2005 II ir III priedai dėl didžiausios leidžiamosios tam tikrų pesticidų likučių koncentracijos tam tikruose produktuose ar ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji acetamiprido, acibenzolar-S-metilo, azoksistrobino, imazalilo, proheksadiono, piraklostrobino ir tiakloprido likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Dimetomorfo, ditiokarbamatų (mankozebo), fipronilo, fludioksonilo, pirimikarbo, prosulfokarbo, tebukonazolo, triklopiro ir valifenalio DLK nustatyta Reglamento (EB) Nr. 396/2005 III priedo A dalyje. Ligi šiol amisulbromo, ametoktradino ir biksafeno konkreti DLK nebuvo nustatyta, o medžiagos nebuvo įtrauktos į Reglamento (EB) Nr. 396/2005 IV priedą.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos azoksistrobino, DLK, kad šį produktą būtų galima naudoti dygiesiems artišokams apsaugoti.
(3)
Pateikta paraiška leisti naudoti acetamipridą runkelių lapams ir vyšnioms apsaugoti. Pateikta paraiška leisti naudoti acibenzolar-S-metilą persikams ir abrikosams apsaugoti. Pateikta paraiška leisti naudoti amisulbromą vynui gaminti skirtoms vynuogėms ir valgomosioms vynuogėms apsaugoti. Pateikta paraiška leisti naudoti biksafeną grūdams apsaugoti. Atsižvelgiant į šią paraišką, būtina nustatyti DLK galvijų, avių ir ožkų mėsoje, riebaluose, kepenyse, inkstuose ir piene, nes grūdai naudojami pašarams, kuriuose gali būti šios medžiagos likučių. Pateikta paraiška leisti naudoti ametoktradiną valgomosioms vynuogėms, vynui gaminti skirtoms vynuogėms, bulvėms, pomidorams, paprikoms, agurkams, cukinijoms, melionams, arbūzams, moliūgams, salotoms ir sultenėms apsaugoti. Pateikta paraiška leisti naudoti ditiokarbamatus (mankozebą) žirniams be ankščių apsaugoti. Pateikta paraiška leisti naudoti dimetomorfą žirniams be ankščių ir porams apsaugoti. Pateikta paraiška leisti naudoti fludioksonilą salierams apsaugoti. Pateikta paraiška pakeisti fipronilo koncentraciją grūdams. Pateikta paraiška pakeisti imazalilo nustatymo ribos (NR) vertę. Pateikta paraiška leisti naudoti pirimikarbą pankoliams apsaugoti. Pateikta paraiška pakeisti proheksadiono likučių apibrėžtį ir leisti jį naudoti rugiams apsaugoti. Pateikta paraiška leisti naudoti prosulfokarbą morkoms ir salierams apsaugoti. Pateikta paraiška leisti naudoti tebukonazolą mandarinams apsaugoti. Pateikta paraiška leisti naudoti tiaklopridą alyvuogėms, aguonų sėkloms ir įvairiems šakniavaisiams ir gumbavaisiams apsaugoti. Pateikta paraiška pakeisti triklopiro likučių gyvūniniuose produktuose apibrėžtį ir jo DLK gyvūniniuose produktuose. Pateikta paraiška leisti naudoti valifenalatą pomidorams ir baklažanams apsaugoti.
(4)
Pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl tebukonazolo naudojimo pasifloroms apsaugoti. Dėl Kenijoje leidžiamo naudoti tebukonazolo pasifloroms apsaugoti šios cheminės medžiagos likučiai yra didesni nei Reglamento (EB) Nr. 396/2005 III priede nustatyta DLK. Norint išvengti prekybos kliūčių pasiflorų importui, būtina nustatyti didesnę DLK. JAV, Kanadoje ir Brazilijoje leidžiama naudoti piraklostrobiną vyšnioms, slyvoms, braškėms, ant stiebų augančioms uogoms, kitiems smulkiems vaisiams ir uogoms, svogūnlaiškiams, agurkams, melionams, arbūzams, moliūgams, saulėgrąžų sėkloms ir kavos pupelėms apsaugoti, todėl šios cheminės medžiagos likučiai yra didesni nei Reglamento (EB) Nr. 396/2005 III priede nustatyta DLK. Norint išvengti prekybos kliūčių šių produktų importui, būtina nustatyti didesnę DLK.
(5)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė vertinimo ataskaitas Komisijai.
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, jei reikia, gyvūnams, ir pateikė pagrįstas nuomones dėl siūlomų medžiagų DLK (3). Šias nuomones Tarnyba pateikė Komisijai, valstybėms narėms ir visuomenei.
(7)
Tarnyba pagrįstose nuomonėse padarė išvadą, kad įgyvendinti visi teiktinai informacijai keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų maisto produktų nekeltų pavojaus viršyti leidžiamos paros normos (LPN) arba ūmios referencinės dozės (ŪRD). Valifenalato naudojimo atveju Tarnyba laikėsi nuomonės, kad turėjo būti nustatyta mažesnė DLK nei vertinimą atlikusios valstybės narės pasiūlyta DLK. Šiuo atveju tikslinga nustatyti mažesnę DLK.
(8)
Remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus.
(9)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(10)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. liepos 7 d.

EuroVoc Classification:
Level 1: 100158
100149
100157
100156
Level 2: 100261
100254
100215
100249
100250
Level 3: 2723
1277
2479
3641
2014
2737
1268
All Descriptors: 1277
1590
2357
2723
2737
3646
3885
6569